runetrust/blame-folketinget-dk huggingface dataset:
Jens Rohde (V), 2001-12-06:
Udviklingslandene er langt mere afhængige af adgangen til hård valuta og kortfristede lån, end vi er, og en skat på international valutahandel vil gøre det svært at få adgang til hård valuta og til kortfristede lån, og dermed vil vi skade udviklingslandenes muligheder for at finansiere en økonomisk udvikling.
Josephine Fock (ALT), 2018-10-25:
Så vil jeg spørge, i og med at Alternativet nu netop har fremsat det her beslutningsforslag og vi slet ikke har været involveret eller hørt noget, i forbindelse med at regeringen så har lavet det her forslag, om regeringen agter at indkalde partierne eller i hvert fald Alternativet til sådan nærmere drøftelser, når anbefalingerne ligger, sådan at vi kan få lov til at udøve indflydelse på, hvordan det endelige råd kommer til at se ud.
Peder Hvelplund (EL), 2023-04-27:
Det synes jeg jo er paradoksalt, når man tænker på f.eks. borgmesteren på Samsø, som blev valgt af lokalbefolkningen på Samsø, som har boet derovre i årtier, og som ikke var dansk statsborger, men hollandsk statsborger, men som alligevel nød opbakning og tilslutning fra lokalbefolkningen på Samsø til at være deres borgmester og repræsentere dem.
Maria Durhuus (S), 2026-01-27:
Hvis hr. Kim Edberg Andersen mener, at der er hændelser, der ikke er blevet indberettet, så er det jo det, han er i sin gode ret til at begynde at indberette til politikredse og andet, men i forhold til at stå og stille mig som ordfører et spørgsmål om, hvor mange hændelser der skal til, vil jeg sige, at det kan jeg umuligt svare på.
Kaare Dybvad (S), 2017-12-13:
Er ministeren enig i, at opdaterede tal fra Danmarks Statistik om udlændinges medbragte uddannelse kan ændre på antallet af udsatte boligområder, som det fremgår af artiklen »13 ud af 25 boligområder uretmæssigt udhængt på regeringens liste over udsatte områder i 2016«, bragt i Fagbladet Boligen?
Alexander Ryle (LA), 2023-05-25:
For når jeg spørger i mit netværk og på Twitter og andre steder, prøver at få fat i nogle eksperter og nogle input, er der ikke nogen, der kan fremlægge en løsning, der fungerer, og som ikke er bundet op på en identitet, og som jeg personligt mener ville være meget skadelig hvis man implementerede.
Pia Kjærsgaard (DF), 2001-12-06:
Hvis Socialdemokratiet vil prøve at lytte lidt til deres bagland, til borgmestrene ude i Vestegnen, til hr. og fru Jensen ude på Nørrebro, til fru Nielsen, som er bekymret over de mange fremmedsprogede, der går i hendes barns skoleklasse; hvis Socialdemokratiet vil tage alle de bekymringer alvorligt, så burde Socialdemokratiet sige ja naturligvis, nu er vi dér.
Ole M. Nielsen (KRF), 2001-12-13:
Med hensyn til den snak, der var om skat på 200 mio. kr., kan jeg forstå, at det ikke bliver i den her valgperiode, det giver overskud, eftersom man først giver afkald på 1,3 mia. kr. og så får indtægter på 0,2 mia. kr.
Hans Kristian Skibby (DF), 2010-04-16:
Årsagen til, at jeg gerne vil stille et spørgsmål til hr. Henrik Rasmussen, er, at jeg bemærkede, at ordføreren i en kommentar i sin ordførertale om det med, hvad fremtiden kunne vise af forskellige måder at gennemføre folketingsvalg, byrådsvalg osv. på, nævnte, at man også sagtens om få år kunne komme til at se, at man kunne stemme hjemmefra.
Annette Just (FP), 1998-01-13:
Så vil jeg ganske kort sige om den debat, jeg har siddet og lyttet interesseret til, hvor SF og Enhedslisten mener, at hvad der er blevet sagt i Dumaen og fra Dumaens side til de danske politikere, der var med Forsvarskommissionen ovre og se på og tale med Dumaen og præsidentens folk, næsten er vigtigere for Europas fred end at lytte til de folk, der er i de nye demokratier, i de nye lande, i de nye frigjorte lande, som gerne vil være med i NATO og være med i det sikkerhedssamarbejde, vi har i NATO
Pernille Frahm (SF), 2008-02-22:
Jeg synes, det er dejligt, at man lever i det muntre hjørne, og det skal man da gøre, så vidt det er muligt, men hvad i alverden får dem til at tro, at man nu kan få ting igennem, som man helt åbenlyst ikke har en eneste chance for at samle et flertal bag - i stedet for at kaste kræfterne ind blandt folk, der dog har en lillebitte chance.
Frank Dahlgaard (KRF), 2001-10-23:
Så kan man oprette nok så meget »Hallo Norden«, som skal henvise til de myndigheder, der kan hjælpe folk, der har problemer, fordi de bliver beskattet både i Danmark og i Norge eller Sverige og Finland, fordi de kommer fra det ene land og bor og måske er gift i et andet land.
Helge Adam Møller (KF), 2000-02-08:
Til hr. Erling Christensen: Det er selvfølgelig klart, at tager man et enkelt område ud og siger, at det vil man ikke være med til, i hvert fald ikke i den nuværende form, ja, så giver det selvfølgelig nogle problemer, men man kan tænke sig, at politikontrollen i langt større omfang sker, som den gjorde, skal vi sige i de gode gamle dage, med uniformerede betjente.
Astrid Krag (SF), 2008-04-17:
På samme måde kan vi også støtte de andre ændringer i lovforslaget vedrørende førtidspensionisterne, både forslaget om at tilkende invaliditetsydelse til alle førtidspensionister på gammel ordning og forslaget om, at invaliditetsydelse skal tilkendes uden individuel vurdering, når en person får retten til førtidspension gjort hvilende.
Brian Mikkelsen (KF), 2008-11-06:
Det, som kommunen på nuværende tidspunkt har besluttet, er at iværksætte en skilteordning for lastbiler over 18 t, som kommer fra Nordhavn, så de føres via Ring 2 til Lyngbyvej, frem for at de kører igennem indre by og voldgaderne.
Rasmus Nordqvist (ALT), 2020-01-30:
Jeg mener ikke, at den her resolution lægger op til, at vi ikke har nogen dialog, og at vi ikke har nogen kanaler til Tyrkiet, altså mellem EU og Tyrkiet, og jeg mener virkelig, at man, hvis man har læst den på den måde, skal prøve at læse en af de andre oversættelser af den.
Marianne Jelved (RV), 2003-05-23:
Derfor vil jeg gerne bede hr. Lars Barfoed i sin egenskab af Det Konservative Folkepartis ordfører gøre rede for, hvordan Det Konservative Folkeparti vil bidrage til, at arbejdsstyrken øges med netto 85.000 frem til 2010 og altså ikke om 10 år.
Birgitte Vind (S), 2024-11-12:
Med al respekt, hr. Morten Messerschmidt, vil jeg sige, at jeg har 30 års erfaring på arbejdsmarkedet, og der er meget af det, vi behandler herinde i Folketinget, som jeg ikke har prøvet kræfter med, og jeg tænker, at det samme gælder hr. Morten Messerschmidt.
Morten Messerschmidt (DF), 2024-05-17:
For udenrigsministeren siger, at han i udgangspunktet ikke ønsker nogen ændring af traktaten, og det er jo godt, men hvis der nu skulle være andre medlemmer af EU, der ønsker ændringer af traktaten, så ville det bare være rart at vide, at udenrigsministeren ikke kommer til at give sig på det område, uden i det mindste så at kræve den indrømmelse.
Hans Kristian Skibby (DF), 2012-05-24:
De vil gerne have en masse nye byggegrunde, de vil lave byggemodning og sælge nogle byggegrunde, og for at finansiere tilslutninger til det vælger man så at sige til de her 950 berørte husejere: Ved I hvad, selv om I har alletiders gode varmeforsyning og mange af jer har investeret i gas, andre i jordvarme og andre har elvarme – selvfølgelig nogle af dem fra gammel tid – skal I alligevel være med til at finansiere de her nye byggemodningsområder i Silkeborg Kommune. Synes ordføreren, det er rimeligt, at man på den måde tager folk som gidsler i et system?
Joachim B. Olsen (LA), 2014-01-28:
Det virker lidt på det, som ministeren sagde i sin tale, hvis man hørte, hvad der blev sagt mellem linjerne, at det her måske er noget, vi godt kan få en frugtbar diskussion om, når vi skal forhandle om det, og det ser vi fra Liberal Alliances side i hvert fald frem til.
Villy Søvndal (SF), 2004-11-26:
kan det efter at være præsenteret for en så lang liste fremstå, som om der er sket voldsomme fremskridt, og så bliver folk voldsomt skuffede, når de ser noget helt andet, nemlig at der med støtte fra Dansk Folkeparti er forsvundet ganske mange penge fra det samlede børnepolitiske område under den nuværende regering.
Eigil Andersen (SF), 2011-01-20:
En anden side af sagen er lønmodtagere, der er fyret og sendt hjem med løn, altså fritstillet, som det også er blevet omtalt, som i en del tilfælde kan pålægges at holde ferie i den periode, selv om ferielovens regler om arbejdsgiverens varsling af ferie ikke er overholdt.
Christian Friis Bach (RV), 2014-04-29:
Det har været et fællesskab, vi er én familie, vi er ét rigsfællesskab, og derfor mener jeg ikke, at det giver mening at have en forsoningskommission, som jo måske især er noget, man skal benytte sig af i tilfælde med krig og konflikt, med undertrykkelse og udnyttelse.
Line Barfod (EL), 2008-04-29:
Da vores ordfører på området, fru Johanne Schmidt-Nielsen, ikke kan være til stede, skal jeg på hendes vegne udtale, at vi er positive over for ideen, men som andre har vi en række ting, vi gerne vil have undersøgt, og vi synes, det er en god idé med en høring på området. Det er klart, at vi lever i en verden, som er blevet langt mere globaliseret, og globaliseringen handler jo ikke kun om klimaproblemer, udflytning af arbejdspladser eller om, at multinationale selskaber i højere grad tiltager sig global magt uden for de demokratiske institutioner.
Lisbeth Bech Poulsen (SF), 2014-11-27:
Det, vi gerne vil have, og det, der jo er blevet højaktuelt igen med Luxembourgafsløringerne, er, at vi rent faktisk får en lovgivning, så vi kan sige: Vi vil ikke handle med selskaber, der snyder i skat, og derfor vil vi gerne have lovgivningen på plads.
Helle Thorning-Schmidt (S), 2015-01-13:
Der har været mange angreb på og mistænkeliggørelse af tjenesterne, og jeg synes netop i den her situation, at det er værd at understrege, at alt, hvad vi har gjort på det her område, alle de beføjelser, der er givet til tjenesterne over de seneste år, har været velbegrundet, og det har også været med til, at vi har kunnet forhindre konkrete terrorangreb.
Margrethe Vestager (RV), 2000-02-24:
Men jeg skal meget gerne i det fortsatte arbejde forsøge at uddybe de kriterier, som vi har fastlagt, og også give et bud på, hvem der i givet fald vil kunne godkendes - forudsat naturligvis, at Folketinget vedtager lovforslagene. Det er jo klart, at nogle af de diskussioner, vi har om effekterne, bliver lidt hæmmede af, at lovgivningen faktisk ikke er vedtaget for nærværende.
Ane Halsboe-Jørgensen (S), 2023-03-01:
I den tidligere regering, som jeg også var en del af, var der allerede tanker omkring nogle partnerskaber, og det er også nogle af de tanker, vi sidder og dykker ned i nu i den nye regering, i forhold til hvordan vi bedst får, ikke bare løsnet det, vi selv har mellem hænderne – vi har noget modregning, vi har nogle forskellige ting, og hvordan kan vi gøre noget herindefra? – men faktisk også løfter det op i en større diskussion, og det arbejde vil jeg godt kvittere for at Dansk Folkeparti også stempler ind i.
Christina Egelund (LA), 2016-03-03:
Vi foreslår derfor, at Folketingets partier samles om en ny europapolitisk aftale, at mandatafgivelse til ministerrådsmøder flyttes herned i Folketingssalen, og at der kommer en åbenhed – nogle vil sikkert føle det som risikovillighed – over for flere folkeafstemninger, f.eks. en folkeafstemning om bankunionen.
Jette Gottlieb (EL), 2023-11-30:
Det gælder i forhold til priserne, hvor der kommer til at være en kæmpe forskel mellem store og små postforsendere, og der bliver et kæmpe problem for de omkring 300.000 personer, som er digitalt fritaget, og som vil få vanskeligt ved at få de meddelelser, de skal have, medmindre kommunerne skal have ekstraudgifter til det.
Line Barfod (EL), 2003-11-27:
Det fremgår tydeligt af høringssvarene fra en række organisationer, f.eks. De Samvirkende Invalideorganisationer, Det Sygeplejeetiske Råd, Dansk Sygeplejeråd, Institut for Menneskerettigheder, Det Etiske Råd og Forbrugerrådet, at de helt klart mener, at der skal være tale om informeret samtykke, og det er vi helt enige i.
Ulla Tørnæs (V), 2010-05-31:
Og det lovforslag, som vi behandler her, er, synes jeg, i særdeleshed udtryk for god borgerlig-liberal politik, al den stund at vi bidrager til at sikre, at arbejdsudbuddet vil forøges med 13.000 fuldtidsbeskæftigede, og vi sikrer, at de ledige kommer hurtigere ud på arbejdsmarkedet.
Rasmus Prehn (S), 2010-04-26:
Men jeg kunne alligevel ikke lade være med at notere mig i dag, da jeg læste Jyllands-Posten, at en minister i regeringen, nemlig økonomi- og erhvervsministeren, for så vidt angår privatiseringer, slår lidt af en kolbøtte, må man nok sige, i forhold til hvad han hidtil har ment.
Poul Nyrup Rasmussen (S), 1999-10-13:
Det er vores ambition, det er det, vi vil arbejde for, og målet skal være, at vi i Det Europæiske Råd i Helsingfors til december endeligt beslutter os til at starte på egentlige optagelsesforhandlinger med de seks resterende kandidatlande: Letland, Litauen, Slovakiet, Bulgarien, Rumænien og Malta.
Per Clausen (EL), 2011-05-31:
Nej, altså, hvis vi nu f.eks. sagde, at vi faktisk mener, at vi har den reelle udfordring, at der er for mange opgaver i det danske samfund, der skal løftes, i forhold til den arbejdskraft, vi forventer at have, så ville vi jo i dag starte med at sørge for, at arbejdsmiljøet blev sådan, at folk ikke blev nedslidt og udstødt af arbejdsmarkedet.
Sonja Mikkelsen (S), 1999-11-19:
Derfor kunne jeg måske godt ønske, om ikke Enhedslisten kunne tænke om i forhold til den konstruktion, vi har lavet på Post Danmark, sådan at man også godt vil have snavs på fingrene i den sammenhæng, sådan som vi jo alligevel kan se, at Enhedslisten vil i andre sammenhænge. Men jeg vil gerne kvittere for, at det trods alt ser ud som om, at vi kan vedtage det her lovforslag.
Rasmus Horn Langhoff (S), 2013-04-04:
Jeg er rigtig glad for, at ordføreren for Dansk Folkeparti beder mig om at komme med konkrete eksempler, for så kan jeg jo vende tilbage til nogle af de eksempler, jeg nævnte i min ordførertale, nemlig alle de steder – bl.a. i det offentlige – hvor vi pr. automatik går ud fra, at det er moren, der er den primære forælder.
Pernille Vermund (NB), 2023-04-21:
Det kan vi selvfølgelig ikke, og det kan man ikke gøre i alle sager, men jeg tror faktisk, der vil være opbakning blandt danskerne til, at hvis man har sager som den her, hvor det er helt åbenlyst, at det er en sag mod det offentlige, hvor det offentlige, eventuelt i strid med loven, men i hvert fald har handlet forkert, så må det også være det offentlige og her kommunen, der betaler det.
Kasper Roug (S), 2023-05-04:
Derfor giver det også sig selv, at plantebaserede fødevarer er gode for klimaet, og der kommer langt mere mad ud af hver hektar jord, når det bliver brugt til at lave plantebaserede fødevarer, og der er ingen dyr involveret, som f.eks. udleder metan fra maven eller ammoniak fra gylle.
Pernille Vigsø Bagge (SF), 2005-04-06:
Ser man på høringssvarene, virker det, som om man har fundet en rigtig god model, men det er svært stof, og det var måske på sin plads, at Retsudvalget fik en teknisk gennemgang, således at detaljerne blev forklaret, og at det blev afklaret, om ministerens og ministeriets valg af model er den rigtige.
Keld Albrechtsen (EL), 1999-02-09:
Forslag til vedtagelse »Idet Folketinget ønsker at styrke FN og OSCE med vægt på nedrustning og konfliktforebyggelse, opfordrer Folketinget regeringen til i NATO - at arbejde for atomnedrustning, forbud mod førstegangsbrug af atomvåben, forbud mod nye ABM-systemer samt oprettelse af atomvåbenfri zoner, - at sige nej til en udvidelse af NATO's medlemskreds, opgaver og geografiske mandat, - at sige nej til udviklingen af en europæisk forsvarsidentitet i NATO og et samarbejde mellem EU og NATO, - at kræve overholdelse af folkeretten, herunder at NATO-aktioner uden for NATO-områder kræver et FN-mandat, samt - at arbejde for nedskæring af de militære budgetter og samarbejde med Rusland om en reduktion af de militære styrker i Østeuropa og det baltiske område.«
Torsten Gejl (ALT), 2022-10-06:
Måske har Theresa Scavenius, Grøn Alliance og andre tænkt: Okay, når folk viser mod til at være med omkring det, der samler os, i stedet for det, der skiller os; når folk viser mod til at lægge de lidt store egoer på hylden, så vil vi også gerne være med.
Aaja Chemnitz (IA), 2025-11-25:
Og mange har ikke kunnet se sig afspejlet i de foranstaltninger, som der er blevet givet, men med dette lovforslag tager vi et vigtigt skridt i den retning, som befolkningen ønsker, og tager et hensyn til retsfølelsen hos mange af dem, der bor hjemme i Grønland, som igennem længere tid har følt sig svigtet i de allermest alvorlige sager.
Carsten Hansen (S), 2005-11-22:
Det er søreme ikke de praktisk begavede eller praktisk orienterede unge, som der står i forslaget, så derfor er jeg lidt nervøs for, som ganske mange i høringssvarene skriver, at det her er en ordning for dem, som kan selv, for dem, som har taget en god uddannelse, og som har tingene i orden.
Jane Heitmann (V), 2019-12-17:
Når vi nu har fået svar fra SF om, at man vil genfremsætte det her beslutningsforslag, som jo siger, at kommunerne kun skal have penge, hvis de rent faktisk øger udgifterne på ældreområdet, så vil jeg bare spørge den socialdemokratiske regering, her i form af sundheds- og ældreministeren, om man vil støtte SF's beslutningsforslag, når det bliver fremsat.
Rasmus Prehn (S), 2010-05-31:
Her i løbet af debatten har vi jo hørt gentagne gange, at regeringen har anklaget Socialdemokratiet for fugle på taget, men man fornemmer jo nærmest, at indenrigsministeren har taget det fulde skridt og simpelt hen har meldt sig ind i Dansk Ornitologisk Forening, for sjældent har man hørt så mange fugle på taget, som der var tale om her.
Lene Espersen (KF), 2004-04-22:
Jeg tror nærmest, det er sådan, at forskellen mellem regeringen og Kristendemokraterne ligger i, i hvor vidt omfang vi mener, det fra starten bør være en opgave for det offentlige at tage hånd om de tilfælde, hvor private efter vores opfattelse selv er i stand til at løse konflikterne eller vælge de løsninger, der er de rette.
Søren Søndergaard (EL), 2004-02-05:
Her er det, at statsministerens bud på at skabe et stærkt public service-alternativ til Danmarks Radio - jeg er enig i, at der skal være et sådan alternativ - er at sælge til Murdoch eller Berlousconi samt sikre, at der kommer flere reklamer i tv. Hvad er grunden til, at statsministeren er så interesseret i at få solgt TV 2 til Murdoch eller Berlousconi plus er så interesseret i, at der kommer flere reklamer i TV 2?
Jørgen Arbo-Bæhr (EL), 2005-06-03:
Forleden kunne jeg læse, at Politiken på baggrund af udtalelser fra hr. Kristian Thulesen Dahl skrev følgende: »Dansk Folkeparti vil have klare stramninger på udlændingeområdet, hvis partiet skal lægge stemmer til velfærdsreformer– som beskæring af efterlønnen og højere pensionsalder.«
Jacob Jensen (V), 2024-05-08:
Det vigtigste for mig er, at vi kommer i mål, og det tror jeg sådan set også klimaet har bedst af, altså at vi netop kommer i mål med brug af alle de virkemidler, som vi har aftalt, og som er teknologisk muligt, men herunder også et CO 2 -afgiftsredskab, som vi jo også har indskrevet i vores regeringsprogram.
Claus Larsen-Jensen (S), 2000-03-30:
Det synes vi faktisk er ganske væsentligt, og hvis det samtidig sker på en måde, så det er under fuld respekt for den europæiske menneskerettighedskonvention og Den Europæiske Menneskerettighedsdomstol, så der ikke efterlades retligt eller politisk mudder mellem kompetencerne, så er det vel ikke så ringe.
Michael Aastrup Jensen (V), 2006-11-24:
Og derfor vil jeg gerne slå fast – og så kan vi jo lægge alt det dobbeltmoralske til side, for jeg har jo sagt, hvor dobbeltmoralsk det er, at Socialdemokratiet nu kalder det det – at det jo er sådan, at hvis man går ind og kigger på aftalen, vil man se, at vi opprioriterer vores renoveringsindsats, så vi følger det mellemste niveau i det, Landsbyggefonden selv er kommet frem med.
Mette Frederiksen (S), 2015-05-22:
Jeg har grundlæggende sympati for Enhedslistens intention med forslaget her, men vi synes ikke fra regeringens side, at det står helt klart, hvad konsekvenserne vil være af forslaget, ej heller, hvordan en indretning af et oplysningssystem som det foreslåede præcis skal udarbejdes.
Karsten Lauritzen (V), 2017-01-18:
Når det er sagt, ser vi selvfølgelig også på, om private aktører kan hjælpe med at overtage inddrivelsen af dele af de offentlige gældsposter, og inden for EU kan vi jo bruge EU's bistandsdirektiv fra 2010, hvor vi kan anmode andre landes inddrivelsesmyndigheder om at hjælpe os.
Christian Juhl (EL), 2017-05-30:
Jeg vil gerne spørge ordføreren, om ikke hun synes, det er besynderligt, at stort set alle socialdemokratiske borgmestre i det her land har en dagsorden, hvor man netop har fjernet brugen af tredjeperson og taler mere direkte til hinanden og dermed har et mere levende sprog i byrådene, og det samme gælder i regionsrådene.
Rosa Lund (EL), 2024-11-05:
Nu er der jo ikke nogen af ministrene til stede i dag, som har ansvaret for Danmarks udenrigspolitiske kommunikation, men jeg ved jo sådan set godt, hvad Danmark vil sige, for vi har da efter mange måneders krig i Mellemøsten hørt både statsministeren og udenrigsministeren forsøge at komme med en lillebitte smule kritik af de massive mord på mere end 15.000 børn, som vi har set i Gaza det sidste år.
Christine Antorini (S), 2015-01-22:
Der er et par enkelte ting fra udspillet, som jeg vil fremhæve, som viser, at det er svært at se, at det overhovedet vil gøre nogen som helst gavn, ud over at det med garanti vil betyde, at flere med forberedelsesuddannelsen her er nødt til at dobbeltuddanne sig, fordi den jo så skal gøre, at man skal fortsætte på en af de eksisterende ungdomsuddannelser.
Peter Christensen (V), 2002-05-07:
§ 13, stk. 1 og 2, omfatter de tilfælde, hvor såvel det erhvervede som erhvervsselskabet er omfattet af begrebet selskab i en medlemsstat i artikel 3 i fusionsbeskatningsdirektivet eller selskaber, som svarer til danske aktie- eller anpartsselskaber, og hvor det erhvervede selskab opnår flertallet af stemmerne i det erhvervede selskab. Forslaget om, at tilladelserne kun bør gives, når omstruktureringen er forretningsmæssigt begrundet, er heller ikke noget nyt krav.
Rune Lund (EL), 2016-03-02:
Vil ministeren redegøre for sin holdning til, at Statsrevisorerne i deres beretning den 24. februar 2016 vedrørende SKATs forvaltning af og Skatteministeriets tilsyn med refusion af udbytteskat udtaler, at »Statsrevisorerne må sammenfattende konstatere, at risikostyringen i SKAT og Skatteministeriet har været helt utilstrækkelig«?
Jørn Dohrmann (DF), 2005-12-15:
Når en butikskæde, det kan være Netto, eller det kan være ABC, lige meget hvem det er, beder om at få lov til at etablere sig måske i udkanten af et byområde, så skal kommunalbestyrelsen selvfølgelig gøre op med sig selv, om den vil have den nærbutik i området, som også kan hjælpe med at holde handelen i tøjbutikken og alle de andre ting i gang.
Peter Skaarup (DF), 2000-05-04:
Jeg er fuldstændig enig med fru Tove Fergo i, at det, som fru Margrete Auken sagde i sin ordførertale om Dansk Folkeparti, faktisk ikke har ret meget med denne her debat at gøre, men på den anden side, når det nu bliver sagt, så mener jeg også, at det er rigtigt af mig som ordfører for partiet at markere, at det selvfølgelig er en fuldstændig forvrænget opfattelse fru Margrete Auken har. Så vil jeg også godt have lov til at sige, at hvis vi rundtomkring i verden ser på, hvor det egentlig er, at folk bliver undertrykt på grund af deres religion, så er det altså personer eller stater, der bekender sig til islam, der er førende.
Camilla Hersom (RV), 2014-03-13:
Derfor synes vi også, det tjener arbejdsgruppen til ære, at det er lykkedes at nå til enighed om, hvilken model man så samlet set mener opfylder de fleste mål, hvilket selvfølgelig først og fremmest er det, at danskerne kan blive behandlet, uanset hvor i landet de bor, men også at give de yngre læger mulighed for at orientere sig i forskellige specialer, inden de træffer det endelige valg om, hvilket hovedforløb de ønsker at søge, og endelig, at så mange af de uddannede læger som muligt rent faktisk bliver speciallæger.